钦定古今图书集成/明伦汇编/官常典/第522卷 > 肖乃台
## 钦定古今图书集成/明伦汇编/官常典/第522卷 > 肖乃台

按《元史》本传：肖乃台，秃伯怯烈氏，以忠勇侍太祖。时
木华黎、博儿术既立，为左右万户，帝从容谓肖乃台
曰：“汝愿属谁麾下，为我宣力。”对曰：“愿属木华黎。”即日
命佩金符，领蒙古军，从太师国王为先锋。兵至河北，
史天泽之父率老幼数千诣军门降，国王承制授天
泽兄天倪河北西路都元帅，领真定。乙酉，天泽送母
还白霫。副帅武仙杀天倪，以真定叛。经历王缙追天
泽至燕，请摄主帅，遣监军李伯祐诣国王军前言状，
且请援兵。国王命肖乃台率精甲三千，与天泽合兵，
进围中山。仙遣其将葛铁枪来援，肖乃台撤围迎之，
遇诸新乐，奋击败之。会日暮，阻水为营，肖乃台料其
气索，必宵遁。乘胜复进击，大败之，擒铁枪。中山守将
亦宵遁，遂克中山，取无极，拔赵州。仙弃真定，奔西山
抱犊寨。肖乃台与天泽入城，抚定其民。未几，仙潜结
水军为内应，夜开南门纳仙，复据其城。肖乃台仓卒
以步兵七十逾城奔槁城。迟明，部曲稍来集，兵威复
振，袭取真定，仙弃城遁。将士怒民之反复，驱万人出，
将屠之。肖乃台曰：“金民慕国威信，徯我来苏。此民为
贼所驱胁，有何罪焉？若不胜一朝之忿，非惟自屈其
力，且坚他城不降之心。”乃皆释之。初，仙之叛也，其弟
质国王军中，闻之遁去。肖乃台遣弟撒寒追及于紫
荆关，斩之，俘其妻子而还。乃整兵前进，下太原，略太
行，拔长胜寨，斩仙守将卢治中，围仙于双门寨，仙遁
去。引兵出太行山东，遇宋将彭义斌，与战，败之，追至
火炎山，破其营，擒义斌，斩之。至大名，守将苏元帅以
城降。遂引兵临东平，败安抚王立刚于阳榖。围东平，
立刚走连水，金守将弃城遁，他将邀击败之，遂定东
平。又与蒙古不花徇河北怀孟卫，从国王定益都。壬
辰，渡河，略汴京，徇睢州，遇金将完颜庆山奴与战，败
之，追斩庆山奴。金主入蔡，诸军围之。肖乃台、史天泽
攻城北面汝水阻其前，结筏潜渡，血战连日，金亡。朝
廷以肖乃台功多，命并将史氏三万户军以图南征。
赐东平户三百，俾食其赋。命严实为治第宅，分拨牧
马草地，日膳供二羊及衣粮等。以老病卒于东平，归
葬漠北。子七人，抹兀荅儿、兀鲁台知名。